Nõukogu otsus,

21. oktoober 2002,

mis käsitleb ühismeetme 2002/589/ÜVJP rakendamist, et tagada Euroopa Liidu osalemine väike- ja kergrelvade destabiliseeriva kogunemise ja leviku vastases võitluses Kagu-Euroopas

(2002/842/ÜVJP)

EUROOPA LIIDU NÕUKOGU,

võttes arvesse ühismeedet 2002/589/ÜVJP, [1] eriti selle artiklit 6 koostoimes Euroopa Liidu lepingu artikli 23 lõike 2 teise taandega,

ning arvestades järgmist:

(1) Väike- ja kergrelvade liigne ja kontrollimatu kogunemine ning levik on suurendanud kuritegevust ja ebakindlust Kagu-Euroopas, teravdanud selle piirkonna konfliktolukorda ning raskendab konfliktijärgset rahu taastamist ja seab Kagu-Euroopa majanduslikule ja sotsiaalsele arengule tõsised piirangud.

(2) Püüdes saavutada ühismeetme 2002/589/ÜVJP artiklis 1 sätestatud eesmärke, kavatseb Euroopa Liit tegutseda asjakohastel rahvusvahelistel foorumitel ja vajaduse korral piirkondlikes ettevõtmistes, et anda abi nii rahvusvaheliste organisatsioonide, programmide ja asutuste kui ka piirkondlike organisatsioonide kaudu.

(3) Kagu-Euroopa stabiilsuspakti raames koostatud väike- ja kergrelvade vastase võitluse piirkondliku rakendamise kava eesmärk on pakkuda Kagu-Euroopa riikidele raamistikku, mille abil välja töötada programmid ja projektettepanekud, kuidas tugevdada kontrolli kõnealuste relvade ebaseadusliku levitamise ja sisseveo üle.

(4) ÜRO arenguprogrammi (UNDP) ja stabiilsuspakti egiidi all loodi Väikerelvade Vähendamise Kagu-Euroopa Piirkondlik Keskus, mis asub Belgradis ja kuhu kuulub tehnilise abi üksus, mis toetab mitmeid piirkondliku ja riikliku tasandi operatiivtoiminguid.

(5) Nimetatud keskuse eesmärk on parandada valitsuste ja valitsusväliste organisatsioonide suutlikkust väike- ja kergrelvade ebaseadusliku sisseveo tõkestamisel üle kogu Kagu-Euroopa. Keskus peaks erilist rõhku panema relvade üle piiri toimetamise konkreetseid tahke käsitlevate piirkondlike projektide väljatöötamisele.

(6) Euroopa Liit leiab, et kõnealune piirkondlik rakenduskava ja keskuse eesmärgid hõlmavad küsimusi, mis on seotud väike- ja kergrelvade pakkumise ja nõudlusega, ning jätkavad seda väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitleva tegevuskava, mis võeti vastu väike- ja kergrelvade ebaseadusliku kaubanduse kõigi aspektide vastu võitlemist käsitlenud ÜRO konverentsil (New York, 9.–20. juuli 2001).

(7) Euroopa Liit leiab, et keskuse rahalise toetamise kaudu aidatakse kaasa riikidevahelisele tihedamale koostööle ÜRO tegevuskava eesmärkide saavutamiseks, muu hulgas teabevahetusele, vastastikusele abistamisele ja normide kehtestamisele, ning rõhutab piirkondlike organisatsioonide rolli selle koostöö edendamisel.

(8) Komisjon on nõustunud vastutama käesoleva otsuse rakendamise eest.

(9) Euroopa Liit kavatseb seetõttu anda keskusele rahalist abi ühismeetme 2002/589/ÜVJP II jaotise kohaselt,

ON VASTU VÕTNUD JÄRGMISE OTSUSE:

Artikkel 1

1. Euroopa Liit osaleb Belgradis asuva ning ÜRO arenguprogrammi ja stabiilsuspakti egiidi all loodud Väikerelvade Vähendamise Kagu-Euroopa Piirkondliku Keskuse tegevuses.

2. Euroopa Liit annab sel eesmärgil ÜRO arenguprogrammile rahalist abi, et osaleda Belgradi keskuse tööjõukulude katmises.

3. Käesoleva otsuse rakendamise eest vastutab komisjon. Sel eesmärgil sõlmib komisjon ÜRO arenguprogrammiga rahastamislepingu Euroopa Liidu rahalise abi kasutamise kohta, mis antakse toetuse vormis ja millega kaetakse juhataja (vanemnõuniku) palgakulud 12 kuuks ning valitsusvälise organisatsiooni koordinaatori palgakulud 11 kuuks.

Artikkel 2

1. Artiklis 1 nimetatud eesmärgi saavutamiseks vajalik lähtesumma on 200000 eurot.

2. Kulutusi, mida rahastatakse lõikes 1 sätestatud summast, hallatakse vastavalt Euroopa Liidu üldeelarve suhtes kohaldatavatele ühenduse menetlustele ja eeskirjadele.

Artikkel 3

Komisjon esitab asjaomastele nõukogu organitele käesoleva otsuse rakendamisega seotud asjakohase teabe vastavalt ühismeetme 2002/589/ÜVJP artikli 9 lõikele 1. See teave võib põhineda eelkõige ÜRO arenguprogrammi korrapärastel aruannetel, mida esitatakse komisjoniga sõlmitud lepingu kohaselt.

Artikkel 4

1. Käesolev otsus jõustub selle vastuvõtmise päeval.

See kaotab kehtivuse kaheteistkümne kuu möödumisel komisjoni ja ÜRO arenguprogrammi vahelise rahastamislepingu sõlmimisest.

2. Käesolev otsus vaadatakse läbi kümne kuu möödumisel selle vastuvõtmisest.

Artikkel 5

Käesolev otsus avaldatakse Euroopa Ühenduste Teatajas.

Luxembourg, 21. oktoober 2002

Nõukogu nimel

eesistuja

P. S. Møller

[1] EÜT L 191, 19.7.2002, lk 1.

--------------------------------------------------